KOMISIJAS ĪSTENOŠANAS LĒMUMS (ES) 2022/834

(2022. gada 25. maijs)

saskaņā ar Eiropas Parlamenta un Padomes Direktīvas 2010/35/ES 31. panta 1. punktu par pasākumu, ko Francija veikusi attiecībā uz dažu tādu gāzes balonu izņemšanu no tirgus, kurus uzņēmums Xinchang Burong Machinery Co. Ltd ražojis pirms 2019. gada 31. oktobra

(izziņots ar dokumenta numuru C(2022) 3372)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Direktīvu 2010/35/ES (2010. gada 16. jūnijs) par pārvietojamām spiediena iekārtām un par Padomes Direktīvu 76/767/EEK, 84/525/EEK, 84/526/EEK, 84/527/EEK un 1999/36/EK atcelšanu (1) un jo īpaši tās 31. panta 1. punktu,

tā kā:

(1) 2019. gada augustā, veicot pārvietojamu spiediena iekārtu tirgus uzraudzību saskaņā ar Eiropas Parlamenta un Padomes Regulas (EK) Nr. 765/2008 (2) 16.–26. panta noteikumiem un Direktīvas 2010/35/ES 30. panta noteikumiem, Francijas Tirgus uzraudzības iestāde izmeklēja Xinchang Burong Machinery Co. Ltd (Ķīna) ražota augstspiediena balona lietu. Konkrēto balonu bija importējis un izplatīja uzņēmums VZ Trend Goods GmbH (Vācija) un Alsino GmbH (Vācija), un tas tika pārdots tiešsaistē vietnē www.amazon.fr (Francija) ar preču zīmi “PARTY FACTORY”.

(2) Francijas Tirgus uzraudzības iestāde izskatīja lietu saskaņā ar piemērojamajiem noteikumiem par ražošanu un laišanu tirgū, kā noteikts Eiropas Parlamenta un Padomes Direktīvas 2008/68/EK (3) I pielikuma I.1. iedaļā, standartā EN ISO 11118:2015 un Direktīvas 2010/35/ES 4. un 6. pantā. Izskatīšanā atklājās, ka ražojumam nav veikts atbilstības novērtējums un ka tam ir nepamatots “Pi” marķējums. Turklāt ražotājam nebija ne sākotnējo pārbaužu un testu sertifikātu, ne ražošanas uzraudzības sertifikātu, kas vajadzīgi saskaņā ar Direktīvas 2008/68/EK I pielikuma I.1. iedaļas 1.8.7.3. un 1.8.7.4. punktu.

(3) Francijas Tirgus uzraudzības iestāde testēja anonīmi iegādātu balonu. Testa ziņojumā Nr. 2019-6-RSPT-XBN-V2 konstatētas vairākas neatbilstības, kā arī fizisks defekts, kas būtu varējis apdraudēt lietotāju veselību un drošību.

(4) Viena no testa ziņojumā konstatētajām neatbilstībām ir saistīta ar Direktīvas 2010/35/ES 6. panta 3. punktu, proti, ražojuma atbilstības sertifikātā nebija norādīts importētāja nosaukums un adrese saziņai ar to, tādējādi liedzot izplatītājiem izpildīt pienākumu laist tirgū tikai tādas pārvietojamas spiediena iekārtas, kurām ir atbilstības sertifikāts, un norādīta adrese saziņai ar importētāju, kā noteikts minētās direktīvas 7. panta 1. punktā.

(5) Vēl viena testa ziņojumā konstatētā neatbilstība bija tāda, ka balona tipa apstiprinājuma sertifikātā, ko 2018. gada 9. novembrī ar numuru 602/5/2018 izdevusi paziņotā struktūra Technická inšpekcia (Slovākija), nebija iekļauts pilnīgs attiecīgo tehniskās dokumentācijas daļu saraksts, kā noteikts Direktīvas 2008/68/EK I pielikuma I.1. iedaļas 1.8.7.2.3. punktā.

(6) Tipa apstiprinājuma sertifikātā Nr. 602/5/2018 hēlijs nav norādīts kā viena no gāzēm, attiecībā uz kurām balona vārsts ir apstiprināts. Tāpēc balonā nebūtu drīkstēts iepildīt hēliju.

(7) Marķējums, ko ražotājs uzlicis uz balona, neatbilda Direktīvas 2010/35/ES 15. pantam attiecībā uz grieķu burta “Pi” noformējumu. Tāpat tas neatbilda ne Direktīvas 2008/68/EK I pielikuma I.1. iedaļas 6.2.2.8. punkta prasībām, ne standarta EN ISO 11118:2015 12.2.2. punkta prasībām attiecībā uz “Pi” simbola augstumu un formulējumu “DO NOT REFILL” (atkārtoti neuzpildīt). Turklāt marķējums neatbilda ne Direktīvas 2008/68/EK I pielikuma I.1. iedaļas 6.2.2.7.2.–6.2.2.7.4. punkta prasībām, ne EN ISO 11118:2015 standartam attiecībā uz norādāmo informāciju. Proti, nebija norādes par darba spiedienu, un atsauces standarts un paziņotās struktūras numurs bija norādīti nepareizi. Marķējuma “neuzliesmojošas, netoksiskas gāzes” izmēri arī bija mazāki nekā tie, kas noteikti Direktīvas 2008/68/EK I pielikuma I.1. iedaļas 5.2.2.2.1.1.2. punktā.

(8) Neatbilstības bija arī marķējumā uz iepakojuma, proti, CE zīme, kas nav atļauta ar Direktīvu 2010/35/ES, un nepareizs paziņotās struktūras numurs.

(9) Testējamajam balonam bija plaisa kakla apakšā, cietlodēšanas šuvē. Kristāliskas nogulsnes liecināja, ka notikusi noplūde.

(10) Francijas Tirgus uzraudzības iestāde informēja importētāju un izplatītāju par izmeklēšanā konstatētajām neatbilstībām. Tomēr šie ekonomikas dalībnieki nesniedza pienācīgu atbildi.

(11) Paziņotā struktūra Technická inšpekcia (Slovākija) 2019. gada 31. oktobrī izdeva jaunu apstiprinājuma sertifikātu.

(12) Saskaņā ar Direktīvas 2010/35/ES 30. panta 4. punktu Francijas Tirgus uzraudzības iestāde provizoriski izņēma no tirgus balonus, kas ražoti pirms 2019. gada 31. oktobra, un paziņoja par pasākumu Komisijai un dalībvalstīm. Šis lēmums tika publicēts 2020. gada 3. janvārī.

(13) Zviedrijas Civilo ārkārtas situāciju aģentūra 2020. gada 23. janvārī iebilda pret vienu no Francijas Tirgus uzraudzības iestādes sagatavotā testa ziņojuma konstatējumiem. Iebilduma rezultātā tika piemērots Direktīvas 2010/35/ES 31. panta 1. punkts, saskaņā ar kuru Komisijai pēc apspriešanās ar dalībvalstīm un attiecīgajiem ekonomikas dalībniekiem ir jāpieņem lēmums.

(14) Komisija 2021. gada 15. aprīlī uzaicināja dalībvalstis, ražotāju un importētājus paust savu viedokli par šo lietu, jo īpaši attiecībā uz Francijas Tirgus uzraudzības iestādes pieņemtā pasākuma piemērotību un ražojuma radīto risku.

(15) Komisija 2021. gada 10. jūnijā ar šo lietu iepazīstināja Tirgus uzraudzības iestāžu administratīvās sadarbības grupu, kas izveidota saskaņā ar Direktīvas 2010/35/ES 28. panta b) punktu. Komisija 2021. gada 14. jūnijā ar šo lietu iepazīstināja Bīstamo kravu pārvadājumu ekspertu grupu, kas izveidota saskaņā ar Direktīvas 2008/68/EK 8.a panta 4. punktu.

(16) Apspriešanās procesā viedokli sniedza sešas dalībvalstis, bet neviens ekonomikas dalībnieks. Komisijai nosūtītie atzinumi apstiprināja ražojuma iepakojuma, dokumentācijas, marķējuma un etiķešu, sākotnējās pārbaudes un testa, kā arī ražošanas uzraudzības neatbilstības. Turklāt balons nepārprotami apdraudēja lietotāju drošību. Neviena dalībvalsts neuzskatīja, ka Francijas Tirgus uzraudzības iestādes pieņemtais pasākums ir nepamatots.

(17) Francijas Tirgus uzraudzības iestādes sniegto pierādījumu pārbaude apstiprina, ka iepriekš minētie hēlija gāzes baloni neatbilst Direktīvā 2008/68/EK un Direktīvā 2010/35/ES noteiktajām prasībām. Tādējādi šie hēlija gāzes baloni nepārprotami apdraud lietotāju drošību, un tie būtu jāizņem no tirgus.

(18) Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar 9. pantu Eiropas Parlamenta un Padomes 2008. gada 24. septembra Direktīvā 2008/68/EK par bīstamo kravu iekšzemes pārvadājumiem,

IR PIEŅĒMUSI ŠO LĒMUMU.

1. pants Francijas veiktais pasākums, proti, izņemt no tirgus BR1C tipa gāzes balonus, kurus uzņēmums Xinchang Burong Machinery Co. Ltd ražojis pirms 2019. gada 31. oktobra un kuriem ir šādas īpašības: — balona tips: neuzpildāms, — pildīts ar gāzi: UN 1046 – HĒLIJS, SASPIESTS, — darba spiediens: PW = 12 bar, — hidrauliskā testa spiediens: PH = 28 bar, — temperatūras diapazons: TS= –20/+60 °C, — tilpums: V = 0,75 l, ir pamatots.

2. pants Šis lēmums ir adresēts dalībvalstīm.

Briselē, 2022. gada 25. maijā Komisijas vārdā – Komisijas locekle Adina VĂLEAN

(1) OV L 165, 30.6.2010., 1. lpp.

(2) Eiropas Parlamenta un Padomes Regula (EK) Nr. 765/2008 (2008. gada 9. jūlijs), ar ko nosaka prasības akreditācijai un atceļ Regulu (EEK) Nr. 339/93 (OV L 218, 13.8.2008., 30. lpp.).

(3) Eiropas Parlamenta un Padomes Direktīva 2008/68/EK (2008. gada 24. septembris) par bīstamo kravu iekšzemes pārvadājumiem (OV L 260, 30.9.2008., 13. lpp.).